### NN 79/2025 (14.5.2025.), Naredba o poduzimanju mjera za sprječavanje širenja i suzbijanje sredozemne voćne muhe – Ceratitis capitata (Wiedemann)

MINISTARSTVO POLJOPRIVREDE, ŠUMARSTVA I RIBARSTVA

1037

Na temelju članka 7. stavka 4. Zakona o biljnom zdravstvu (»Narodne novine«, br. 127/19. i 83/22.), ministar poljoprivrede, šumarstva i ribarstva uz prethodnu suglasnost glavnog državnog inspektora, donosi

NAREDBU

O PODUZIMANJU MJERA ZA SPRJEČAVANJE ŠIRENJA I SUZBIJANJE SREDOZEMNE VOĆNE MUHE – Ceratitis capitata (WIEDEMANN)

Sadržaj

Članak 1.

Ovom se Naredbom propisuju mjere za sprječavanje širenja i suzbijanje štetnog organizma, sredozemne voćne muhe – Ceratitis capitata (Wiedemann) (u daljnjem tekstu: sredozemna voćna muha).

Biljke domaćini

Članak 2.

Biljke domaćini sredozemne voćne muhe, u smislu ove Naredbe jesu: Acca sellowiana – feijoa, Citrus x aurantium – gorka naranča, Citrus x meyeri – limun Meyer, Citrus reticulata – mandarina, Citrus reticulata x Citrus aurantium – klementina, Citrus sinensis – naranča, Citrus paradisi – grejpfrut, Diospyros kaki – kaki, Eryobotria japonica – nešpula, Ficus carica – smokva, Fortunella japonica – kumkvat, Malus domestica – jabuka, Prunus armeniaca – marelica, Prunus domestica – šljiva, Prunus persica – breskva i nektarina, Prunus salicina – japanska šljiva, Pyrus communis – kruška, Pyrus pyrifolia – nashi.

Pojmovi

Članak 3.

(1) Pojmovi koji se upotrebljavaju u ovoj Naredbi imaju sljedeća značenja:

1. Ugrožena područja su uzgojna područja biljaka domaćina sredozemne voćne muhe iz članka 2. ove Naredbe i to u Dubrovačko-neretvanskoj i Splitsko-dalmatinskoj županiji

2. Područje od posebnog gospodarskog značaja obuhvaća uzgojno područje biljaka domaćina sredozemne voćne muhe koje obuhvaća administrativno područje gradova Opuzen, Metković i Ploče te općina Slivno, Kula Norinska i Zažablje

3. Broj partije u ovoj Naredbi podrazumijeva seriju trgovinske jedinice koja je proizvedena, prerađena ili pakirana u gotovo jednakim uvjetima.

(2) Ostali pojmovi koji se koriste u ovoj Naredbi imaju jednako značenje kao pojmovi u Zakonu o biljnom zdravstvu (»Narodne novine«, br. 127/19. i 83/22.).

(3) Izrazi koji se koriste u ovoj Naredbi, a imaju rodno značenje odnose se jednako na muški i ženski rod.

Mjere za sprječavanje širenja i suzbijanje sredozemne voćne muhe na ugroženim područjima

Članak 4.

(1) Radi sprječavanja širenja i suzbijanja sredozemne voćne muhe na ugroženim područjima iz članka 3. stavka 1. točke 1. ove Naredbe, specijalizirani subjekti i osobe koje nisu specijalizirani subjekti, a u čijem su posjedu biljke domaćini sredozemne voćne muhe obvezni su:

1. redovito krčiti ili privremeno uklanjati nadzemne dijelove samoniklih biljaka domaćina sredozemne voćne muhe na svojim posjedima

2. provoditi higijenske mjere prikupljanja i zbrinjavanja svih otpalih plodova s tla, odnosno provoditi mjere prikupljanja zaraženih, oštećenih, trulih i odbačenih plodova s biljaka domaćina sredozemne voćne muhe tijekom berbe, a najkasnije u roku od 72 sata nakon berbe, otkupa, sortiranja, pakiranja ili prikupljanja u skladištu te ih zbrinjavati na jedan od sljedećih načina kojim će se učinkovito uništiti ličinke sredozemne voćne muhe:

– prikupljanjem plodova s biljaka domaćina sredozemne voćne muhe, zakopavanjem te pokrivanjem slojem zemlje debljine minimalno 30 centimetara ili

– prikupljanjem plodova s biljaka domaćina sredozemne voćne muhe i držanjem u hladnjačama na temperaturi od minimalno 0 °C najmanje 10 dana ili

– prikupljanjem plodova s biljaka domaćina sredozemne voćne muhe u plastične vreće i čuvanjem u zatvorenim vrećama na otvorenom najmanje 10 dana ili

– na mjestima uzgoja biljaka domaćina sredozemne voćne muhe provoditi mjere mehaničkog usitnjavanja (malčiranja) otpalih plodova s biljaka domaćina sredozemne voćne muhe s tla.

3. tijekom vegetacije provoditi tretiranje određenih biljaka domaćina sredozemne voćne muhe prema preporučenim rokovima:

– upute i preporučeni rokovi suzbijanja sredozemne voćne muhe objavljuju se na mrežnim stranicama ministarstva nadležnog za poljoprivredu, Uprave za stručnu podršku razvoju poljoprivrede te na mrežnim stranicama Hrvatske agencije za poljoprivredu i hranu (u daljnjem tekstu: Agencija)

– za suzbijanje sredozemne voćne muhe koriste se sredstva za zaštitu bilja koja su registrirana za tu namjenu

– popis sredstava za zaštitu bilja registriranih za suzbijanje sredozemne voćne muhe objavljuje se u Fitosanitarnom informacijskom sustavu (FIS) na mrežnim stranicama ministarstva nadležnog za poljoprivredu.

(2) Stručnjacima Agencije omogućiti pristup biljkama domaćinima sredozemne voćne muhe u svrhu provedbe aktivnosti propisanih Akcijskim planom.

(3) Iznimno od stavka 1. ovoga članka, mjere sprječavanja širenja i suzbijanja sredozemne voćne muhe u proizvodnim nasadima breskve, nektarine, marelice i smokve organiziraju i provode jedinice lokalne samouprave na čijem se području nalaze proizvodni nasadi, uz prethodno pribavljenu suglasnost specijaliziranog subjekta ili osobe koja nije specijalizirani subjekt.

(4) U slučaju da jedinice lokalne samouprave nisu u mogućnosti provesti mjere iz stavka 3. ovoga članka nadležnost provedbe mjera prelazi u nadležnost regionalne samouprave.

Mjere za sprječavanje širenja i suzbijanje sredozemne voćne muhe na području od posebnog gospodarskog značaja

Članak 5.

Radi sprječavanja širenja i suzbijanja sredozemne voćne muhe na području od posebnog gospodarskog značaja iz članka 3. stavka 1. točke 2. ove Naredbe, specijalizirani subjekti upisani u Registar specijaliziranih subjekata (u daljnjem tekstu: Registar) koji obavljaju djelatnost otkupa, pakiranja ili prikupljanja u skladištu s namjerom premještanja plodova biljaka domaćina sredozemne voćne muhe, obvezni su:

1. provoditi higijenske mjere prikupljanja i zbrinjavanja zaraženih, oštećenih, trulih i odbačenih plodova biljaka domaćina sredozemne voćne muhe na svim mjestima otkupa, pakiranja ili prikupljanja u skladištu te njihovog zbrinjavanja na učinkovit način u skladu s člankom 4. stavkom 1. točkom 2. podstavcima 1., 2. i 3. ove Naredbe

2. prije početka provedbe mjera iz članka 4. stavka 1. točke 2. podstavaka 1., 2. i 3. ove Naredbe, pisanim putem dostaviti obavijest s podatcima o mjestima (broj katastarske čestice/adresa) na kojima će se provoditi mjere zbrinjavanja plodova biljaka domaćina sredozemne voćne muhe nadležnom komunalnom i/ili poljoprivrednom redaru

3. voditi ažuran popis proizvođača ili specijaliziranih subjekata od kojih otkupljuju plodove biljaka domaćina sredozemne voćne muhe s podatcima o mjestu proizvodnje

4. voditi ažurne podatke o skladištenju i prodaji, odnosno premještanju plodova biljaka domaćina sredozemne voćne muhe

5. podatke iz točaka 3. i 4. ovoga članka potrebno je na traženje dostaviti nadležnom inspektoru

6. označavati ambalažu registracijskim brojem specijaliziranog subjekta i brojem partije, a etiketu pričvrstiti na ambalažu i prema potrebi na prateći dokument

7. broj partije iskazati u obliku identifikacijskog broja trgovinske jedinice ili vremenske oznake partije.

Obveze specijaliziranih subjekata

Članak 6.

(1) O svim poduzetim mjerama propisanim člankom 4. i člankom 5. točkom 1. ove Naredbe specijalizirani subjekti dužni su voditi evidenciju te ju čuvati najmanje godinu dana.

(2) O podacima iz članka 5. točaka 2., 3. i 4. ove Naredbe specijalizirani subjekti koji obavljaju djelatnost otkupa, pakiranja ili prikupljanja u skladištu s namjerom premještanja plodova biljaka domaćina sredozemne voćne muhe dužni su voditi evidenciju te evidenciju kao i prateće dokumente o otkupu, skladištenju, prodaji i premještanju čuvati najmanje dvije godine.

Jedinice lokalne i regionalne samouprave

Članak 7.

(1) Jedinice lokalne, odnosno regionalne samouprave u slučajevima kada se poljoprivredno zemljište ne održava pogodnim za poljoprivrednu proizvodnju dužne su postupiti u skladu s propisom koji uređuje održavanje, zaštitu, korištenje, namjenu, naknadu i raspolaganje poljoprivrednim zemljištem.

(2) Jedinice lokalne, odnosno regionalne samouprave u slučajevima kada se specijalizirani subjekti i osobe koje nisu specijalizirani subjekti, a u čijem su posjedu biljke domaćini sredozemne voćne muhe, ne pridržavaju mjera iz članka 4. i članka 5. točke 1. ove Naredbe dužne su postupiti u skladu s propisom koji uređuje provedbu agrotehničkih mjera i propisom koji uređuje održavanje, zaštitu, korištenje, namjenu, naknadu i raspolaganje poljoprivrednim zemljištem.

Akcijski plan

Članak 8.

(1) Ministar nadležan za poljoprivredu donosi Akcijski plan o poduzimanju mjera za sprječavanje širenja i suzbijanje sredozemne voćne muhe – Ceratitis capitata (Wiedemann) za područje od posebnog gospodarskog značaja iz članka 3. stavka 1. točke 2. ove Naredbe (u daljnjem tekstu: Akcijski plan) te u slučaju potrebe donosi izmjene i dopune Akcijskog plana.

(2) Akcijskim planom određuju se sve aktivnosti koje treba poduzeti radi provedbe fitosanitarnih mjera, nositelji i provoditelji Akcijskog plana, rokovi te nadležnost i odgovornost pojedinih sudionika.

Inspekcijski nadzor

Članak 9.

Inspekcijski nadzor sljedivosti i zdravstvene ispravnosti i higijene/sigurnosti hrane kod specijaliziranih subjekata koji obavljaju djelatnost otkupa, pakiranja ili prikupljanja u skladištu s namjerom premještanja plodova biljaka domaćina sredozemne voćne muhe provodi nadležna inspekcija Državnog inspektorata u skladu s propisom kojim se uređuje područje službenih kontrola.

Troškovi provedbe mjera

Članak 10.

(1) Specijalizirani subjekti i osobe koje nisu specijalizirani subjekti te specijalizirani subjekti upisani u Registar snose troškove provedbe mjera propisanih člancima 4. i 5. ove Naredbe.

(2) Iznimno od stavka 1. ovoga članka, sredstva za provedbu mjera propisanih člankom 4. stavkom 3. ili stavkom 4. ove Naredbe, osiguravaju jedinice lokalne i/ili regionalne samouprave.

Stupanje na snagu

Članak 11.

Ova Naredba stupa na snagu danom objave u »Narodnim novinama«, a ostaje na snazi do 31. prosinca 2026. godine.

Klasa: 011-01/24-01/68

Urbroj: 525-06/236-25-43

Zagreb, 7. svibnja 2025.

Potpredsjednik Vlade
 i ministar
 David Vlajčić, v. r.